ভোটের আগে পুজোতে বিজেপির নজর!

ওয়েব ডেস্ক : বিধানসভা ভোটের আগে দুর্গাপুজোতেও (Durga Puja) নেমেছে রাজনৈতিক লড়াই। শাসক তৃণমূলের মতো এবার বিজেপিও (BJP) পুজো কমিটিগুলিকে অনুদান দেওয়ার সিদ্ধান্ত নিল। আর সেই দায়িত্ব দেওয়া হয়েছে বিজেপি নেতা তথা অভিনেতা মিঠুন চক্রবর্তীকে (Mithun Chakraborty)।

২০২১ সালের বিধানসভা ভোটের সময় বিজেপি (BJP) দুর্গাপুজোকে কেন্দ্র করে অনুদান ঘোষণা করেছিল। কিন্তু অভিযোগ ওঠে—অধিকাংশ ক্লাবই সেই টাকা হাতে পায়নি। অভিযোগ, জেলায় জেলায় বহু ক্লাবের নামে টাকা তোলা হলেও প্রকৃত ক্লাবগুলির কাছে পৌঁছয়নি অনুদান।

আরও খবর : ভেঙে ফেলা হচ্ছে হলদিয়ার আইকনিক হলদিয়া গেট

এই অস্বস্তি এড়াতেই এ বার নতুন পরিকল্পনা। কেন্দ্রীয় পর্যবেক্ষক সুনীল বনশলের নির্দেশে মিঠুন চক্রবর্তীকে(Mithun Chakraborty) সরাসরি টাকা দেওয়ার দায়িত্ব দেওয়া হয়েছে। কোনও জেলা নেতা বা স্থানীয় নেতৃত্ব টাকা তুলতে পারবেন না, ক্লাব কর্তৃপক্ষকে সরাসরি এসে মিঠুনের কাছ থেকে টাকা নিতে হবে।

ক্লাবগুলিকে দেওয়া হবে ৩০ হাজার থেকে ২ লক্ষ টাকা পর্যন্ত অনুদান। কে কত পাবে, তা নির্ভর করবে কত মানুষ পুজো দেখতে আসছে, বা কতজন সক্রিয়ভাবে পুজোর সঙ্গে যুক্ত রয়েছে তার উপর। অর্থাৎ, সরকারের পাশাপাশি এবার বিজেপিও (BJP) দুর্গাপুজোকে সামনে রেখে মানুষের কাছে পৌঁছনোর চেষ্টা করছে। অনুদান দিয়ে উৎসবকে কেন্দ্র করেই ভোটের রাজনীতির সমীকরণ পাল্টাতে চাইছে গেরুয়া শিবির।